**Το Ανώτατο Δικαστικό Συμβούλιο**

**Ένας θεσμός κατοχύρωσης της δικαστικής ανεξαρτησίας που χρήζει μεταρρύθμισης[[1]](#footnote-1)**

*Ιωάννης Βαλμαντώνης*

*Εφέτης*

Η συζήτηση στη χώρα μας αναφορικά με την αρχή της ανεξαρτησίας, εντοπίζεται κυρίως στη διαδικασία επιλογής των Προέδρων και Αντιπροέδρων των Ανώτατων Δικαστηρίων. Αντίθετα στον ευρωπαϊκό χώρο, επικεντρώθηκε στην αποκοπή των ιεραρχικών εξουσιών ελέγχου των προαγωγών, της επιθεώρησης και του πειθαρχικού από την ηγεσία της δικαιοσύνης[[2]](#footnote-2). Αναπτύχθηκε ένας νέος όρος εκείνος της διακυβέρνησης (governance) της δικαιοσύνης, στην οποία εμφανίζονται μορφές διοίκησης και σύμπραξης, διαφορετικές από τη συμπαγή ιεραρχική δομή[[3]](#footnote-3). Συγκεκριμένα η Παγκόσμια Χάρτα του Δικαστή, ο Καταστατικός Χάρτης των Δικαστών, οι γνώμες των Γνωμοδοτικών Συμβουλίων των Ευρωπαίων Δικαστών και άλλων ευρωπαϊκών οργάνων, όπως της Επιτροπής της Βενετίας και του Ευρωπαϊκού Δικτύου Δικαστικών Συμβουλίων, επικεντρώνονται στα Ανώτατα Δικαστικά Συμβούλια (στο εξής ΑΔΣ), αποκαλούμενα και ως Συμβούλια για τη Δικαιοσύνη (Councils for the Judiciary), που έχουν αναγνωριστεί ως απαραίτητη προϋπόθεση για τη θεσμική κατοχύρωση της δικαστικής ανεξαρτησίας. Σύμφωνα με τις συστάσεις των οργάνων αυτών, η ευθύνη για την οργάνωση του οικείου συστήματος δικαιοσύνης, εναπόκειται στα κράτη μέλη, συμπεριλαμβανομένης της θέσπισης ή μη ενός ΑΔΣ[[4]](#footnote-4). Εντούτοις, όταν υφίσταται ένα ΑΔΣ, προκειμένου να αποτελεί όργανο κατοχύρωσης της ανεξαρτησίας, πρέπει να κατοχυρώνεται σύμφωνα με τα διεθνή πρότυπα, κατά τα οποία πρέπει τα δικαστικά μέλη του να μην αποτελούν μειονότητα, να εκλέγονται από τους συναδέλφους τους και να υπάρχει πλουραλιστική εκπροσώπηση[[5]](#footnote-5).

Με την ως άνω σύνθεση μεταμόρφωσαν ριζικά την παραδοσιακή μορφή των γραφειοκρατικών δικαστικών συστημάτων, κυρίως λόγω του ότι οι φορείς αυτοί συγκροτούνται κατά μεγάλο μέρος από δικαστές των μεσαίων και κατώτερων βαθμίδων[[6]](#footnote-6) που εκλέγονται από τους συναδέλφους τους. Υποβαθμίζεται έτσι ο εκ παραδόσεως ισχυρός ρόλος των ανώτατων δικαστικών λειτουργών στο εσωτερικό τους και ενισχύεται η εσωτερική διάσταση της δικαστικής ανεξαρτησίας έναντι της δικαστικής ιεραρχίας, μέσω της εκπροσώπησης όλων των δικαστικών βαθμίδων. Με τον τρόπο αυτό επικυρώνεται η δημοκρατική και αντιπροσωπευτική φύση του θεσμού, που δεν επηρεάζεται από τον περιορισμένο αριθμό των μόνιμων δικαστικών μελών (συνήθως ο Πρόεδρος και ο Εισαγγελέας του Ακυρωτικού Δικαστηρίου)[[7]](#footnote-7). Η διάρκεια της θητείας τους ποικίλλει μεταξύ των τριών έως έξι ετών[[8]](#footnote-8). Παράλληλα προτείνεται η συμμετοχή των εξωδικαστικών μελών προκειμένου να αποφευχθεί το Συμβούλιο να αποτελέσει μια κλειστή κάστα και να εγγυηθεί ότι η δικαστική λειτουργία αποδίδει λογαριασμό στην κοινωνία. Η επιλογή τους γίνεται συνήθως από τη Βουλή και ο κίνδυνος για πολιτικοποίηση του Συμβουλίου, αντιμετωπίζεται με την ευρεία αποδοχή των εξωδικαστικών μελών, καθόσον εκλέγονται με τη διακεκριμένη πλειοψηφία των 2/3 ή 3/5 του Κοινοβουλίου, με συνέπεια να αποφεύγονται οι μονομερείς κομματικές επιλογές. Τα εξωδικαστικά μέλη συνήθως είναι καθηγητές των νομικών σχολών ή δικηγόροι με κάποια σημαντική προϋπηρεσία[[9]](#footnote-9). Απαραίτητη κρίνεται και η αριθμητική υπεροχή των δικαστικών μελών, προκειμένου το όργανο να διεξάγει τη θεμελιώδη λειτουργία της διαφύλαξης της ανεξαρτησίας της δικαιοσύνης.

Επίσης, σύμφωνα με τις ως άνω συστάσεις των ευρωπαϊκών οργάνων, τα ΑΔΣ πρέπει να επιδεικνύουν το μέγιστο βαθμό διαφάνειας προς τους δικαστές και την κοινωνία, με την υιοθέτηση προκαθορισμένων διαδικασιών και την αιτιολογία των αποφάσεων τους[[10]](#footnote-10). Σημαντική είναι και η ευρεία απονομή των αρμοδιοτήτων σε αυτά που πρέπει να αφορούν όχι μόνο την προαγωγή, τις μεταθέσεις, τον πειθαρχικό έλεγχο των δικαστών, αλλά και συμβουλευτική αρμοδιότητα για όλα τα θέματα που αφορούν τη δικαστική δεοντολογία, την κατάρτιση του προϋπολογισμού της δικαιοσύνης, την κατανομή των πόρων στα δικαστήρια και τη δημόσια εικόνα των δικαστικών θεσμών[[11]](#footnote-11). Ειδικότερα πολλές είναι οι αλλοδαπές έννομες τάξεις, που τα ΑΔΣ προβαίνουν σε αξιολογήσεις της επαγγελματικής απόδοσης των δικαστικών λειτουργών κατά τη διάρκεια της σταδιοδρομίας τους[[12]](#footnote-12) και εκδίδουν γενικές οδηγίες για την οργάνωση και κατανομή του δικαστικού έργου, με σκοπό την εύρυθμη λειτουργία των δικαστηρίων[[13]](#footnote-13). Εξάλλου και η πειθαρχική εξουσία συχνά ανατίθεται στα Συμβούλια ή σε πιο μικρά όργανα από το εσωτερικό τους, ενώ είναι σπάνιες οι περιπτώσεις που ο πειθαρχικός έλεγχος δεν ανήκει στην αρμοδιότητά τους[[14]](#footnote-14). Επιπλέον έχουν συμβουλευτική και νομοθετική αρμοδιότητα, καθόσον συχνά εκφράζουν γνώμη[[15]](#footnote-15) και προβαίνουν σε πρόταση και επεξεργασία νομοσχεδίων για την απονομή της δικαιοσύνης[[16]](#footnote-16).

Τα ως άνω διεθνή κείμενα αν και έχουν τη φύση ήπιου δικαίου (soft law) τίθενται υπό την εποπτεία των υπερεθνικών δικαστηρίων ως προς τη δυνατότητα εξέτασης μίας υπόθεσης από ένα ανεξάρτητο και αμερόληπτο Ανώτατο Δικαστικό Συμβούλιο ή αρμόδιο πειθαρχικό όργανο. Έτσι το ΕΔΔΑ στην υπόθεση Ramos Nunes de Carvalho e Sá κατά Πορτογαλίας της από 21.6.2016, κάνοντας μνεία των ως άνω διεθνών κειμένων, έκρινε ότι η ανεξαρτησία και η αμεροληψία του ΑΔΣ στην Πορτογαλία θα μπορούσε να αμφισβητηθεί, καθόσον απαρτίζεται, κατά πλειοψηφία από εξωδικαστικά μέλη που διορίζονται και εξαρτώνται άμεσα από την εκτελεστική και νομοθετική εξουσία (17 μέλη εκ των οποίων 8 είναι δικαστές και 9 είναι εξωδικαστικά μέλη) και ότι τουλάχιστον σε μια σύσκεψη υπήρξε πλειοψηφία αυτών, ενώ επισήμανε με ανησυχία ότι δεν τίθεται καμία συγκεκριμένη προϋπόθεση αναφορικά με τα προσόντα των εξωδικαστικών μελών του Συμβουλίου[[17]](#footnote-17). Ομοίως το ΔΕΕ με την απόφαση της 19.11.2019, A. K. κατά Krajowa Rada Sądownictwa και CP, DO κατά Sąd Najwyższy (επί των συνεκδικαζόμενων υποθέσεων C-585/18, C-624/18, C-625/18)[[18]](#footnote-18), αμφισβήτησε την ανεξαρτησία και αμεροληψία του νεοσύστατου Πειθαρχικού Τμήματος στο Ανώτατο Δικαστήριο της Πολωνίας, η επιλογή του οποίου γίνεται από το Ανώτατο Δικαστικό Συμβούλιο, καθόσον τα δεκαπέντε δικαστικά μέλη του τελευταίου οργάνου δεν εκλέγονται πλέον από τους συναδέλφους τους, αλλά από τη νομοθετική και εκτελεστική εξουσία με τρόπο αδιαφανή[[19]](#footnote-19).

Το ελληνικό ΑΔΣ ήταν καινοτόμος θεσμός για την εποχή του[[20]](#footnote-20). H θέσπιση του επήλθε με το ν. ΓΥΛΖ΄/4.12.1909[[21]](#footnote-21) και ανήκει στον υπουργό Δικαιοσύνης της Κυβέρνησης του Ελευθερίου Βενιζέλου, τον «μυθικό»[[22]](#footnote-22) Νικόλαο Δημητρακόπουλο κατά την επονομαζόμενη «χρυσή περίοδο της δικαιοσύνης» (1910-1912)[[23]](#footnote-23). Το ΑΔΣ της Πολιτικής και Ποινικής Δικαιοσύνης ήταν μάλιστα, το πρώτο Συμβούλιο στην Ευρώπη που κατοχυρώθηκε συνταγματικά, το έτος 1911[[24]](#footnote-24). Κατά τη γνώμη της Επιτροπής του Συντάγματος της εποχής εκείνης, το Συμβούλιο πρέπει ν’ απαρτίζεται αποκλειστικώς από ανώτατους ισόβιους δικαστές, που παρέχουν σχετικώς μείζονας εγγυήσεις, ενώ επιβάλλεται να καθοριστεί στο Σύνταγμα και η συγκρότηση του Συμβουλίου αυτού, διότι θα μειώνεται λίαν αισθητώς η παρεχόμενη ασφάλεια, εάν το καίριο αυτό ζήτημα επαφίεται απλώς στο νόμο[[25]](#footnote-25). Πλέον προβλέπονται τρία ΑΔΣ: α) της Πολιτικής και Ποινικής Δικαιοσύνης, β) της Διοικητικής Δικαιοσύνης και γ) του Ελεγκτικού Συνεδρίου, για τους δικαστικούς λειτουργούς που υπηρετούν στα αντίστοιχα δικαστήρια και είναι αρμόδια για τις υπηρεσιακές μεταβολές (προαγωγές, τοποθετήσεις, μεταθέσεις, αποσπάσεις και μετατάξεις) των δικαστικών λειτουργών. Σύμφωνα με το άρθρο 90§1 Συντ συγκροτούνται αποκλειστικά από τον πρόεδρο του οικείου ανώτατου δικαστηρίου και από ανώτατους δικαστικούς λειτουργούς που έχουν ήδη θητεία δυο χρόνων, ενώ η σύνθεση τους ρυθμίζεται από τον παράγοντα της τύχης, δηλαδή με κλήρωση κάθε χρόνο. Ο εμπλουτισμός τους με δυο μέλη – δικαστές της χαμηλότερης βαθμίδας του εφέτη, έχει απλώς πληροφοριακή λειτουργία, καθόσον μετέχουν χωρίς δικαίωμα ψήφου[[26]](#footnote-26). Συνεπώς στην ελληνική έννομη τάξη ισχύει ο κανόνας της πλήρους αυτοδιοίκησης της δικαιοσύνης, καθόσον ακόμη και η επιθεώρηση (άρθρα 87§3 Συντ, και 93επ. ΚΟΔΚΔΛ) και ο πειθαρχικός έλεγχος των δικαστικών λειτουργών (91 Συντ. και 113 ΚΟΔΚΔΛ), λαμβάνονται κατά κανόνα από υπηρεσιακά συλλογικά όργανα που στελεχώνονται από ανώτατους δικαστικούς λειτουργούς[[27]](#footnote-27), με συνέπεια να μην εναρμονίζονται πλέον με τα ως άνω διεθνή πρότυπα. Ενώ όμως μετά το δεύτερο παγκόσμιο πόλεμο, τα ήδη υπάρχοντα συμβούλια στην Ευρώπη βελτιώθηκαν με σκοπό την προστασία της ανεξαρτησίας της δικαιοσύνης[[28]](#footnote-28) και τη δεκαετία του έτους 1990 υπήρχε ασυγκράτητη η εξάπλωσή τους κυρίως στις νέες δημοκρατίες της Ανατολικής Ευρώπης, στη χώρα μας το ΑΔΣ παρέμεινε σχεδόν στάσιμο, τόσο όσον αφορά τη συγκρότηση όσο και τις αρμοδιότητες. Μάλιστα στη συνέχεια δεν έλειψαν χρονικοί περίοδοι που το ελληνικό ΑΔΣ παραγκωνίσθηκε ή υποκαταστάθηκε πλήρως από τον Υπουργό Δικαιοσύνης και το Υπουργικό Συμβούλιο[[29]](#footnote-29).

Οι παθογένειες του θεσμού του ΑΔΣ επισημάνθηκαν επανειλημμένως από την έναρξη της λειτουργίας του στη νομική θεωρία και σε σχετικές συζητήσεις για την αναθεώρηση του Συντάγματος[[30]](#footnote-30). Υποστηρίζεται ότι η πλήρης αυτοδιοίκηση του δικαστικού σώματος, οδηγεί στη στεγανοποίηση της δικαιοσύνης[[31]](#footnote-31). Επικρίνεται ότι δεν εκπροσωπούνται οι περισσότερες κατηγορίες δικαστικών λειτουργών, με συνέπεια τη διαιώνιση των παραδοσιακών μηχανισμών ελέγχου του δικαστικού σώματος μέσω της αυστηρής ιεραρχίας[[32]](#footnote-32) και τη συμμόρφωση να αποτελεί το βασικό κανόνα συμπεριφοράς[[33]](#footnote-33). Η τάση αυτή συγκέντρωσης των διαδικασιών στο καταληκτικό βαθμό της δικαιοσύνης, έχει ως αποτέλεσμα τα διοικητικά καθήκοντα των ανώτατων δικαστηρίων να ανταγωνίζονται κατ’ όγκο τα δικαιοδοτικά, με τη συνακόλουθη διατήρηση ενός διαρκούς φάσματος έμμεσης προσβολής της εσωτερικής ανεξαρτησίας των δικαστών[[34]](#footnote-34). Επισημαίνεται και η διαβρωτική λειτουργία της προσδοκίας κατάληψης των κορυφαίων θέσεων από τα μέλη του ΑΔΣ, με τον κυβερνητικό επηρεασμό να φτάνει έτσι στις κατώτερες βαθμίδες των δικαστικών λειτουργών[[35]](#footnote-35). Ασκήθηκε επίσης κριτική και στους περιορισμούς που έχουν τεθεί ως προς την προσφυγή κατά της απόφασης του ΑΔΣ, που έχουν δικαίωμα να ασκήσουν οι κρινόμενοι δικαστικοί λειτουργοί ενώπιον της Ολομέλειας του οικείου Ανώτατου Δικαστηρίου για ορισμένες υπηρεσιακές μεταβολές, όπως στην περίπτωση τοποθέτησης, μετάθεσης και απόσπασης που πρέπει να έχουν λάβει ορισμένο αριθμό ψήφων από τα μέλη του Συμβουλίου[[36]](#footnote-36).

Οι αδυναμίες του ελληνικού ΑΔΣ επισημαίνονται και στο διεθνή χώρο. Το σύστημα της πλήρους αυτοδιοίκησης της δικαιοσύνης επικρίνεται ότι, άγει στη νοοτροπία μιας κλειστής συντεχνίας[[37]](#footnote-37). Οι επικρίσεις αναφορικά με τη σύνθεση του περιέχονται και στη συγκριτική μελέτη του ιταλού καθηγητή του συνταγματικού δικαίου *Μ. Volpi*, με τίτλο: «Τα Ανώτατα Δικαστικά Συμβούλια στην Ευρώπη: μια συγκριτική εικόνα»[[38]](#footnote-38), που τονίζει ότι το ελληνικό ΑΔΣ όχι μόνο έχει αμιγή δικαστική σύνθεση[[39]](#footnote-39) αλλά δεν εγγυάται την πραγματική αντιπροσωπευτικότητα ολόκληρου του δικαστικού σώματος, ενώ μεμονωμένη θεωρεί και την επιλογή με κλήρωση μεταξύ των δικαστικών λειτουργών των ανωτάτων δικαστηρίων, η οποία εισφέρει ένα μειωμένο ποσοστό δημοκρατικότητας και αντιπροσωπευτικότητας του Συμβουλίου, σε αντίθεση με ότι συμβαίνει στις υπόλοιπες χώρες[[40]](#footnote-40). Η κλήρωση δεν προσήκει στην επιλογή των δικαστικών μελών του, καθόσον δεν εξασφαλίζει ότι τα μέλη που θα κληρωθούν θα είναι κατάλληλα για αυτό το ρόλο[[41]](#footnote-41). Επικρίνεται και η ιεραρχική παντογνωσία των δικαστών, ήτοι το αξίωμα ότι ο δικαστής που ανεβαίνει στις ανώτατες βαθμίδες της δικαιοσύνης, είναι ικανός να διεξάγει όλα τα καθήκοντα του βαθμού του και να ελέγχει με ικανότητα το έργο και τη συμπεριφορά των δικαστών των κατώτατων βαθμών[[42]](#footnote-42). Επίσης το ΑΔΣ στη χώρα μας στερείται ενός αυτόνομου προϋπολογισμού και προσωπικού, αλλά επωφελείται τους οικονομικούς πόρους και το προσωπικό του Ανώτατου Δικαστηρίου.

Επιπλέον η ανάμιξη του Υπουργού Δικαιοσύνης εξακολουθεί να παραμένει σημαντική[[43]](#footnote-43). Σε αυτόν ανήκει η πρωτοβουλία να προκαλέσει με ερώτημά του την απόφαση των ΑΔΣ μέσα σε δυο μήνες από την κένωση ή την κατανομή των νέων θέσεων (άρθρο 59§2 του ΚΟΔΚΔΛ ), ενώ διατηρεί το δικαίωμα να διαφωνεί με τις αποφάσεις του ΑΔΣ και να παραπέμπει το ζήτημα στην Ολομέλεια του οικείου ανώτατου δικαστηρίου (άρθρο 90§3 Σ)[[44]](#footnote-44). Παράλληλα δύναται να ασκεί πειθαρχική δίωξη κατά των δικαστών κάθε βαθμού (91§1 Συντ, 117 ΚΟΔΚΔΛ). Με τα ερωτήματα που υποβάλλει ο Υπουργός Δικαιοσύνης, υποστηρίζεται ότι περιορίζονται οι δυνατότητες επιλογής που έχουν κατά το νόμο τα ΑΔΣ, γεγονός που μπορεί να παραλύσει το έργο τους και να επιδράσει δυσμενώς στην εσωτερική ανεξαρτησία της δικαιοσύνης[[45]](#footnote-45). Επίσης διατηρεί τη δυνατότητα είτε να καθυστερεί υπερμέτρως είτε να διεκπεραιώνει με ταχύτητα τις αντίστοιχες υπηρεσιακές μεταβολές των δικαστικών λειτουργών, ανάλογα με το βαθμό φιλικότητάς τους προς την κυβέρνηση[[46]](#footnote-46). Αξίζει εδώ να σημειωθεί ότι σύμφωνα με γνώμη της Επιτροπής της Βενετίας, ο υπουργός δικαιοσύνης δεν μπορεί να συμμετέχει στο ΑΔΣ ούτε να εμπλέκεται στις αποφάσεις του και στον πειθαρχικό έλεγχο των δικαστών[[47]](#footnote-47). Ομοίως το ιταλικό Συνταγματικό Δικαστήριο με την υπ’ αρ. 168/23.12.1963 απόφασή του κήρυξε αντισυνταγματική τη διάταξη 11§1 του L. 195/24.3.1958, που επιφύλασσε στον Υπουργό Δικαιοσύνης την πρωτοβουλία για τη λήψη των αποφάσεων του ιταλικού ΑΔΣ[[48]](#footnote-48), η οποία χαρακτηρίστηκε ως εργαλείο περιορισμού της δικαστικής ανεξαρτησίας.

Η συγκρότηση του ΑΔΣ, αποτελεί συνεπώς μια πτυχή του ελληνικού δικαστηριακού συστήματος που χρήζει βελτιώσεως. Απαραίτητη κρίνεται η εναρμόνιση της χώρας μας με τα πρότυπα αυτά και ειδικότερα η διεύρυνση του ΑΔΣ από δικαστικά μέλη όλων των βαθμίδων που θα εκλέγει το σύνολο των δικαστών και από εξωδικαστικά μέλη (σε μικρότερο αριθμό) με τα ίδια προσόντα και γνωρίσματα των δικαστών, που δεν θα προέρχονται από το χώρο της πολιτικής[[49]](#footnote-49). Ήδη πρόσφατα ο Πρόεδρος του ΣτΕ Μ. Πικραμένος στο βιβλίο του «Η Λογοδοσία των Δικαστών στη Δημοκρατία» επισημαίνει την ανάγκη μεταρρύθμισης του Ανώτατου Δικαστικού Συμβουλίου, το οποίο θα συγκροτείται από δικαστές όλων των βαθμίδων αλλά και από μη δικαστικά μέλη εγνωσμένου κύρους, προκειμένου να αποφευχθούν φαινόμενα δικαστικής εσωστρέφειας[[50]](#footnote-50). Το όργανο αυτό δύναται να εκλέγει με τη σειρά του και την ηγεσία του δικαστικού σώματος, όπως συμβαίνει στην Ιταλία και στην Ισπανία, προκειμένου να συμμορφωθεί η χώρα μας στη σύσταση της Επιτροπής GRECO που απαιτεί την αναθεώρηση του τρόπου επιλογής στις ανώτερες θέσεις δικαστών και εισαγγελέων, ώστε να συμμετέχουν και οι ίδιοι στη διαδικασία[[51]](#footnote-51). Ακόμη και αν υπάρχουν μειονεκτήματα[[52]](#footnote-52), τα πλεονεκτήματα είναι πολυπληθέστερα και η προτεινόμενη λύση ενσωματώνει τις ευρωπαϊκές θεσμικές εγγυήσεις της εσωτερικής δικαστικής ανεξαρτησίας. Παράλληλα, το ΑΔΣ, κατά το ευρωπαϊκό πρότυπο των Συμβουλίων για τη Δικαιοσύνη, πρέπει να αποκτήσει ευρείες αρμοδιότητες (πειθαρχική εξουσία, επιθεώρηση, συμβουλευτικό και νομοθετικό ρόλο)[[53]](#footnote-53), μεγαλύτερη θητεία των μελών καθώς και οικονομική αυτοτέλεια και αυτόνομο προσωπικό. Με την απονομή ευρείων αρμοδιοτήτων θα συμμορφωθεί η χώρα μας στη σύσταση της Επιτροπής GRECO που προτείνει τη θέσπιση ενός ενιαίου δικαστικού συμβουλίου αρμόδιου για την εξέλιξη, επαγγελματική εποπτεία και πειθαρχικό έλεγχο των δικαστών και εισαγγελέων, λαμβάνοντας υπόψη την εμπλοκή πολλών φορέων (δικαστικά συμβούλια, πειθαρχικά συμβούλια, συμβούλια επιθεώρησης) στην οργάνωση του δικαστικού σώματος[[54]](#footnote-54). Σύμφωνα με πρόσφατες διεθνείς μελέτες[[55]](#footnote-55), το επίπεδο της δικαστικής ανεξαρτησίας τείνει να είναι πιο υψηλό, στις περιπτώσεις που η πλειοψηφία της σύνθεσης των συμβουλίων απαρτίζεται από δικαστές που εκλέγονται απευθείας από το δικαστικό σώμα και η απονομή των αρμοδιοτήτων στα συμβούλια είναι αυξημένες. Επιπλέον, πρέπει να καταργηθεί το δικαίωμα του Υπουργού Δικαιοσύνης να διαφωνεί με τις αποφάσεις του ΑΔΣ καθώς και η πρωτοβουλία να προκαλεί με ερωτήματά του τις ανωτέρω αποφάσεις, οι οποίες πρέπει να ενεργούνται από το ΑΔΣ χωρίς την παρεμβολή της εκτελεστικής εξουσίας[[56]](#footnote-56). Απαραίτητη επίσης κρίνεται η χαλάρωση της αυστηρής ιεραρχίας, που επιτυγχάνεται τόσο με την κατάργηση ή τουλάχιστον τον περιορισμό από το Σύνταγμα και από τον ΚΟΔΚΔΛ όρων που υποδηλώνουν ιεραρχική δομή, όπως υποβιβασμό, μετάταξη, προαγωγή, αρχαιότητα, αντιστοιχία, προβάδισμα και ιεραρχία όσο και με την εισαγωγή στο Σύνταγμα μας διάταξης αντίστοιχης με εκείνη του άρθρου 107§3 του Ιταλικού Συντάγματος, σύμφωνα με την οποία οι δικαστές διακρίνονται μεταξύ τους μόνο με βάση τα καθήκοντά τους. Η ιεραρχική δομή του ΑΔΣ αλλά και της δικαιοσύνης[[57]](#footnote-57) γενικότερα είναι συναφής με το ρόλο του δικαστή «υπηρέτη του νόμου», αλλά δεν προσαρμόζεται με το σύγχρονο ρόλο του «εγγυητή των συνταγματικών δικαιωμάτων».

Επιβεβλημένη είναι και η συγκριτική αναφορά σε μια συγγενή μεσογειακή χώρα, όπως η Ιταλία, μια χώρα με παρεμφερές νομικό σύστημα και παρόμοια κοινωνική δομή. Στην ιταλική έννομη τάξη, το έτος 2004, ο Πρωθυπουργός *S. Berlusconi*, αντιμέτωπος με δικαστικές περιπέτειες, επιχείρησε να επιβάλλει σχέδιο αναμόρφωσης του Ακυρωτικού Δικαστηρίου, που όριζε αυτό, εκτός από κριτή των αποφάσεων των δικαστικών λειτουργών και ως αξιολογητή της επαγγελματικής σταδιοδρομίας τους, ενώ επέβαλε την ανάμιξη της εκτελεστικής εξουσίας στον ορισμό των ανώτατων δικαστών, τους οποίους μπορεί να διόριζε το ΑΔΣ, η προεπιλογή όμως θα έπρεπε να γινόταν από τον Υπουργό Δικαιοσύνης. Η υλοποίηση του νομοσχεδίου αυτού απετράπη, καθόσον οι αντιδράσεις ήταν ομόφωνες και προέρχονταν ακόμη και από τους ιταλούς ακυρωτικούς δικαστές. Μάλιστα με βάση τα πορίσματα μελών του Ερευνητικού Ιδρύματος των Δικαστικών Συστημάτων με έδρα τη Bologna[[58]](#footnote-58), υποστηρίχθηκε ότι το νομοσχέδιο αυτό είχε ως πρωταρχικό σκοπό την επιδίωξη ενός συστήματος δικαιοσύνης τυπικού των αυταρχικών καθεστώτων της Ισπανίας του *Φράνκο* και της Πορτογαλίας του *Σαλαζάρ* καθώς και της φασιστικής Ιταλίας του *Μουσολίνι,* όπου το Ακυρωτικό Δικαστήριο διαχειριζόταν τότε τη σταδιοδρομία των δικαστικών λειτουργών*[[59]](#footnote-59)*. Σε όλα αυτά τα καθεστώτα, όπως τονίζεται, η δικαιοσύνη απολαμβάνει ελάχιστες, περιορισμένες εγγυήσεις ανεξαρτησίας. Πράγματι, συνήθως περιορίζονται να επηρεάσουν τον ορισμό των δικαστών που βρίσκονται στον ανώτατο βαθμό, στους οποίους στη συνέχεια αναθέτουν τη διαχείριση του δικαστικού σώματος που είναι οργανωμένο σε αυστηρή ιεραρχική και γραφειοκρατική πυραμίδα[[60]](#footnote-60). Στις περιπτώσεις αυτές, αρκούσε ένας τριγμός της ηγεσίας του δικαστικού σώματος, ώστε όχι μόνο ειδικές διατάξεις, αλλά ολόκληρες θεμελιώδεις αρχές και κανόνες, απότομα, να ποδοπατηθούν[[61]](#footnote-61).

1. Οι σκέψεις της εισήγησης δεν έχουν καμία άμεση ή έμμεση σχέση με την παρούσα κατάσταση ή με πρόσωπα που έχουν ηγετικό ρόλο στη λειτουργία της δικαιοσύνης, αλλά αναφέρονται απρόσωπα στους θεσμούς της αυτοδιοίκησής της που πρέπει να ανταποκρίνονται στις ευρωπαϊκές συστάσεις και γνώμες για την καλύτερη κατοχύρωση της δικαστικής ανεξαρτησίας [↑](#footnote-ref-1)
2. Βλ. σχετική επισήμανση *Γιαννίδη*, Δικαιοσύνη ως θεσμός και ως οργάνωση, 2016, σ. 102, ο οποίος τονίζει ότι η προσπάθεια αυτή είναι απλούστερη από τις προτάσεις για τη διαμόρφωση διάφορων εκλεκτορικών σωμάτων προς εκλογή της ηγεσίας της δικαιοσύνης. [↑](#footnote-ref-2)
3. *Canepa*, La progressiva «retificazione» dell’ Unione europea: il caso del settore giustizia, Dir. pubbl. comp. eur. 2006,1033, *Rhodes*, Understanding governance, Policy networks, reflexivity and accountability, 1997, 46επ. [↑](#footnote-ref-3)
4. Βλ. τη σύσταση της Ευρωπαϊκής Επιτροπής της 26.7.2017 σχετικά με το κράτος δικαίου στην Πολωνία. [↑](#footnote-ref-4)
5. Βλ. άρθρο 27 της σύστασης CM/Rec (2010) 12 της Επιτροπής Υπουργών για τους δικαστές με τίτλο: «ανεξαρτησία, αποτελεσματικότητα, ευθύνες». Ο κανόνας αυτός, λόγω της σπουδαιότητάς του, επαναλαμβάνεται και στο άρθρο 46, αναφορικά με τον αρμόδιο φορέα για την επιλογή και σταδιοδρομία των δικαστών. Παρεμφερής και η Magna Carta των δικαστών, που στο άρθρο 13 συστήνει ότι τα Ανώτατα Δικαστικά Συμβούλια θα πρέπει να αποτελούνται αποκλειστικά από δικαστές, ή τουλάχιστον από μια σημαντική πλειοψηφία δικαστών που εκλέγονται από τους συναδέλφους τους. Εξάλλου, σύμφωνα με την παγκόσμια χάρτα του δικαστή, η οποία επικεντρώνει τα σπουδαιότερα συμπεράσματα που περιέχονται στις διεθνείς συστάσεις και γνώμες και επικαιροποιήθηκε την 14.11.2017 στη Χιλή, τα Συμβούλια για τη Δικαιοσύνη θα πρέπει να αποτελούνται από πλειοψηφία δικαστών, που επιλέγονται από ομοιόβαθμούς τους, σύμφωνα με διαδικασίες που εξασφαλίζουν τη μεγαλύτερη δυνατή εκπροσώπησή τους. Προκειμένου να εκπροσωπηθεί η πολιτιστική πολυμορφία της κοινωνίας, μπορεί να απαρτίζονται και από εξωδικαστικά μέλη. Θέτει όμως δυο κριτήρια: α) Τα λαϊκά μέλη δεν θα πρέπει να προέρχονται από το χώρο της πολιτικής. Κανένα μέλος της Κυβέρνησης ή της Βουλής δεν δύναται να είναι ταυτόχρονα μέλος του Δικαστικού Συμβουλίου και β) θα πρέπει να έχουν τα ίδια προσόντα όσον αφορά την ακεραιότητα, την ανεξαρτησία, την αμεροληψία και τις δεξιότητες των δικαστών. [↑](#footnote-ref-5)
6. Τα μέλη του ΑΔΣ πρέπει να έχουν ικανή πρακτική εμπειρία, όπως για παράδειγμα την απαιτούμενη προϋπηρεσία επτά ετών που θεωρείται ένα κατάλληλο όριο για τους δικαστές (βλ. γνώμη CDL-AD (2008)006 της Επιτροπής της Βενετίας σχετικά με το δικαστικό σύστημα της Σερβίας, §51), όχι όμως και προϋπηρεσία δέκα ετών, που αποτελεί ένα απαγορευτικό όριο για την εκλογή των δικαστών του πρώτου βαθμού (βλ. γνώμη CDL-AD (2011)019 της Επιτροπής της Βενετίας αναφορικά με συνταγματικές μεταρρυθμίσεις της Δημοκρατίας της Κιργιζίας, §36). [↑](#footnote-ref-6)
7. Με εξαίρεση τα ex officio μέλη, τα υπόλοιπα μέλη του ΑΔΣ πρέπει να είναι αποκλειστικής απασχόλησης και να απέχουν από άλλα δημόσια ή ιδιωτικά καθήκοντα (βλ. γνώμη CDL-AD (2010)029 της Επιτροπής της Βενετίας σχετικά με νομοθετικές ρυθμίσεις της Ουκρανίας, §30). [↑](#footnote-ref-7)
8. *Volpi*, I consigli di giustizia in europa: un quadro comparativo, Dir. pubbl. comp. eur. 2009,967. [↑](#footnote-ref-8)
9. Σε μερικές έννομες τάξεις ζητούνται εξειδικευμένα προσόντα, οπότε γίνεται λόγος για σημαντικές προσωπικότητες. Ενδιαφέρουσα είναι η πρόβλεψη στο Βέλγιο, όπου τα 8 από τα 22 εξωδικαστικά μέλη αντιπροσωπεύουν άλλους τομείς της βελγικής κοινωνίας. [↑](#footnote-ref-9)
10. Βλ. άρθρο 28 της σύστασης CM/Rec (2010) 12 της Επιτροπής Υπουργών για τους δικαστές με τίτλο: «ανεξαρτησία, αποτελεσματικότητα, ευθύνες». Η αιτιολόγηση των αποφάσεων του ΑΔΣ εντάσσεται στις 7 προτάσεις για τη δικαστική ανεξαρτησία που διατύπωσαν στις 23.5.2018 η Εθνική Επιτροπή για τα Δικαιώματα του Ανθρώπου, οι Νομικές Σχολές Αθηνών και Θεσσαλονίκης και η Εταιρεία Ελλήνων Δικαστικών Λειτουργών για τη Δημοκρατία και τις Ελευθερίες. [↑](#footnote-ref-10)
11. Βλ. άρθρο 2-3 της Παγκόσμιας Χάρτας του δικαστή. [↑](#footnote-ref-11)
12. Στη Γαλλία, οι κρίσεις για την αξιολόγηση των δικαστών πραγματοποιείται από μια επιτροπή προαγωγών (Commission d’ avancement), που συγκροτείται από 20 δικαστικούς λειτουργούς όλων των βαθμίδων της δικαιοσύνης. [↑](#footnote-ref-12)
13. Βλ. σχετική επισήμανση *Πικραμένου*, Η δικαιοσύνη στην Ελλάδα, 2018, σ. 85 ότι τα ΑΔΣ αποτελούν όργανο σχεδιασμού και επεξεργασίας των δημόσιων πολιτικών για το δικαστικό σώμα. [↑](#footnote-ref-13)
14. *Volpi*, ό.π., Dir. pubbl. comp. eur. 2009, 976. [↑](#footnote-ref-14)
15. Βλ. Distillation of ENCJ Principles, Recommendations and Guidelines 2004-2017. [↑](#footnote-ref-15)
16. *Volpi*, ό.π., Dir. pubbl. comp. eur. 2009, 973. [↑](#footnote-ref-16)
17. Βλ. εκτενέστερα σε *Βαλμαντώνη*, Ανώτατο Δικαστικό Συμβούλιο και ευρωπαϊκά πρότυπα, ΘΠΔΔ 2020, 200. [↑](#footnote-ref-17)
18. ΔΕΕ, 19.11.2019, A. K., C- 585/18, C-624/18, C-625/18, ΕλλΔνη 2020,914, σημ. *Βαλμαντώνη.* [↑](#footnote-ref-18)
19. Βλ. και την πρόταση του Γενικού Εισαγγελέα Evgeni Tanchev, στις συνεκδικαζόμενες υποθέσεις C‑585/18, C‑624/18 και C‑625/18, ECLI:EU:C:2019:551, ο οποίος προβαίνει σε περιγραφή των κοινών χαρακτηριστικών που πρέπει να έχουν τα ΑΔΣ, προκειμένου να αποτελούν όργανα κατοχύρωσης της ανεξαρτησίας των δικαστών. [↑](#footnote-ref-19)
20. *Πικραμένος*, Η δικαστική ανεξαρτησία στη δίνη των πολιτικών κρίσεων, 2002, σ. 45. [↑](#footnote-ref-20)
21. *Τίτσιας*, Η ίδρυση του Ανωτάτου Δικαστικού Συμβουλίου (ν. ΓΥΛΖ΄/1909), ΕλλΔνη 2023,1790. Στη συνέχεια συμπληρώθηκε με το ν. ΓΩ/22.6.1911. [↑](#footnote-ref-21)
22. Το χαρακτηρισμό αυτό απέδωσε ο *Σταθόπουλος*, σε ομιλία του στην Παλαιά Βουλή στις 28.3.2007. Βλ. επίσης *ίδιο*, Τα μέτρα για την ανόρθωση της δικαιοσύνης και το νομοθετικό έργο του Νικολάου Δημητρακόπουλου, ΝοΒ 2007, 1033επ. [↑](#footnote-ref-22)
23. *Παπαϊωάννου*, Η περιπέτεια της δικαιοσύνης, 2019, σ. 69επ. [↑](#footnote-ref-23)
24. Ακολουθεί δεύτερο, το γαλλικό Conseil Supérieur de la Magistrature, το οποίο αν και ιδρύθηκε πρώτο με το γαλλικό νόμο της Οργάνωσης Δικαστηρίων του 30.8.1883, κατοχυρώθηκε πολύ αργότερα με το γαλλικό Σύνταγμα του 1946. [↑](#footnote-ref-24)
25. *Δάβης/Παπαϊωάννου*, Το νέον Σύνταγμα, 1911, σ. 172. [↑](#footnote-ref-25)
26. Βλ. *Γώγο*, Η εφαρμογή των αναθεωρημένων διατάξεων του Συντάγματος για τους δικαστικούς λειτουργούς και την απονομή της δικαιοσύνης. Ένας απολογισμός, σε *Κοντιάδη* (επιμ.), Πέντε χρόνια μετά τη συνταγματική αναθεώρηση του 2001, τ. 2, 2006, σ. 739, ο οποίος θεωρεί ατολμία του αναθεωρητικού νομοθέτη τον αποκλεισμό του δικαιώματος ψήφου στα ανωτέρω μέλη των ΑΔΣ. [↑](#footnote-ref-26)
27. *Δημόπουλος*, Ο Άρειος Πάγος, 2006, σ. 99. [↑](#footnote-ref-27)
28. Το Γαλλικό ΑΔΣ που υπήρξε το πρότυπο για την εισαγωγή του θεσμού αυτού και σε άλλες χώρες, απαρτίζονταν αρχικά (μέχρι το Σύνταγμα του 1946) μόνο από ακυρωτικούς δικαστές, όπως επισημαίνει και ο *Perrot*, Institutions judiciaires, 2010, σ. 45. Ομοίως η σύνθεση του Ιταλικού Ανώτατου Δικαστικού Συμβουλίου, απαρτίζονταν αρχικά αποκλειστικά από 10 δικαστές του Ακυρωτικού Δικαστηρίου, μεταξύ των οποίων εκ του νόμου ο Πρόεδρος και ο Γενικός Εισαγγελέας, οι οποίοι διορίζονταν από τον Υπουργό Δικαιοσύνης *(Dal Canto*, Lezioni di ordinamento giudiziario, 2018, σ. 33). Μετά την πάροδο μιας δεκαετίας (1948 έως 1959) λόγω της κυβερνητικής απροθυμίας να εφαρμόσει το Σύνταγμα (gelo costituzionale), το ιταλικό δικαστικό σώμα απέκτησε πλέον θεσμική πλουραλιστική εκπροσώπηση στο Ανώτατο Δικαστικό Συμβούλιο (Consiglio Superiore della Magistratura), καθόσον κατά τα 2/3 συγκροτείται από αιρετούς δικαστικούς λειτουργούς όλων των βαθμών. [↑](#footnote-ref-28)
29. Αναφορικά με τις επεμβάσεις της ελληνικής πολιτικής εξουσίας στο ΑΔΣ και εν γένει στη δικαιοσύνη κατά τις χρονικές περιόδους 1915 - 1922 και 1936 - 1949, βλ. ιδίως *Πικραμένο*, ό.π., 60επ., 69επ., 78, 84επ., 88 και 108. [↑](#footnote-ref-29)
30. Βλ. συλλογή των επικρίσεων αυτών που διατυπώθηκαν στο απώτερο παρελθόν, ιδιαίτερα σε περιόδους πολιτειακών ανωμαλιών σε *Γιαννόπουλο*, Οι εγγυήσεις της δικαστικής ανεξαρτησίας, ΝοΒ 1979,1056επ., *Μίχο,* ΕΕΝ 1972, 6επ., *Δημόπουλο*, ό.π., σ. 99. [↑](#footnote-ref-30)
31. *Σταθόπουλος*, Επιλογή της ηγεσίας και ανεξαρτησία, Το Βήμα της 5.7.2009. [↑](#footnote-ref-31)
32. *Μπακόπουλος*, Η ανεξαρτησία της Δικαιοσύνης, ΕλλΔνη 1986.12, *Τσάτσος*, Συνταγματικό Δίκαιο, 1993, σ. 567. Η συγκρότηση των δικαστικών λειτουργών σε αυστηρή ιεραρχία, προκύπτει κατά το *Γιαννίδη*, ό.π. σ. 4, από το πλέγμα των άρθρων 65 και 66 του ΚΟΔΚΔΛ που αναφέρονται στα περί αρχαιότητας, βαθμών ιεραρχίας, αντιστοιχίας και προβαδίσματος. Ακόμη και το ίδιο το Σύνταγμα χρησιμοποιεί όρους που υποδηλώνουν ιεραρχική δομή, όπως υποβιβασμός, μετάθεση, μετάταξη, προαγωγή, παρατηρεί ο *Μενουδάκος*, Η θεσμική θωράκιση της Δικαιοσύνης, Τα Νέα, 27.4.2018. [↑](#footnote-ref-32)
33. *Μανωλεδάκης*, Δίκαιο & Ιδεολογία, 2011, σ. 15, *Σημίτης*, Η ανεξαρτησία της δικαιοσύνης (μύθος και πραγματικότητα), Δ 1979,801 και 807. Ιδιαίτερα έντονη ήταν η διαφωνία του βουλευτή *Ράλλη* κατά τη ψήφιση του νομοσχεδίου του έτους 1909 (βλ. Εφημερίς Συζητήσεων της Βουλής σ. 571), ο οποίος διαφώνησε με τη μεταφορά του δικαιώματος μεταθέσεως και προβιβασμού των δικαστών από την εκτελεστική εξουσία στον πολιτικώς ανέλεγκτο Άρειο Πάγο και επέσειε τον κίνδυνο υποδουλώσεως των κατωτέρων δικαστών στην ολιγαρχία των αρεοπαγιτών. [↑](#footnote-ref-33)
34. Βλ. *Γιαννίδη*, ό.π., σ. 81. [↑](#footnote-ref-34)
35. *Κουμάντος*, Θητεία στην Ελευθερία, 2007, σ. 396, *Χρυσόγονος*, Έλλειμμα δικαιοσύνης, Δ 2009,7. [↑](#footnote-ref-35)
36. Βλ. άρθρα 81§8, 86 και 91§12 του ΚΟΔΚΔΛ, όπως τροποποιήθηκε με το Ν. 5108/2024. Υπέρ της δυνατότητας ακώλυτης προσφυγής στην Ολομέλεια του δικαστηρίου τάσσονται οι *Παπαϊωάννου*, Η περιπέτεια της δικαιοσύνης, 2019, σ. 194, *Κλαμαρής*, Ανώτατο Δικαστικό Συμβούλιο και προσφυγή στην Ολομέλεια, Καθημερινή της 29.8.2024. [↑](#footnote-ref-36)
37. Βλ. ενδεικτικά *Perrot*, Institutions judiciaires, 2010, σ. 47, *Scarselli*, Ordinamento giudiziario e forense, 2007, σ. 88, *Πλαγιανάκο*, Δικαστές & Δικαιοσύνη, 2009, 222, 593 και 595. [↑](#footnote-ref-37)
38. *Volpi*, I consigli di giustizia in europa: un quadro comparativo, Dir. pubbl. comp. eur. 2009,948-978. Αναφορικά με τη σύνθεση των ΑΔΣ σε παγκόσμιο επίπεδο, βλ. επίσης *Πλαγιαννάκο*, ό.π., σ. 592-603. [↑](#footnote-ref-38)
39. Ο *Volpi*, ό.π., Dir. pubbl. comp. eur. 2009, 959, υπογραμμίζει ότι μόνο σε τέσσερις ευρωπαϊκές έννομες τάξεις (Ελλάδα, Κύπρο, Λιθουανία και Σκωτία), το ΑΔΣ έχει αμιγή δικαστική σύνθεση. Σημειώνεται ότι η επιτροπή του Συμβουλίου της Ευρώπης κατά της διαφθοράς (GRECO), επικαλούμενη τα προαναφερόμενα ευρωπαϊκά πρότυπα του Γνωμοδοτικού Συμβούλιου των Ευρωπαίων Δικαστών, επισημαίνει ότι η σύνθεση του Ανώτατου Δικαστικού Συμβουλίου της Κύπρου θα μπορούσε να επωφεληθεί από μια πλατιά εκπροσώπηση του δικαστικού σώματος, που θα συμμετείχαν και δικαστές από κατώτερα δικαστήρια. [↑](#footnote-ref-39)
40. *Volpi,* ό.π., Dir. pubbl. comp. eur. 2009, 960. [↑](#footnote-ref-40)
41. Βλ. εκτενέστερα σε *Silvestri*, Consiglio Superiore della magistartura e sistema costituzionale, Questione Giustizia 4/2017, σ. 27, *Ferri*, Problemi e prospettive del sistema elettorale del Consiglio Superiore della Magistratura, Giustizia insieme 2009,43 και ιδίως *Savio*, Come eleggere CSM, analisi e proposte: il sorteggio è un rimedio peggiore del male σε QuestioneGiustizia.it (26.6/2019), που εκθέτει οκτώ λόγους για τους οποίους η κλήρωση δεν μπορεί να είναι η κατάλληλη πρόταση για την αυτονομία και ανεξαρτησία της δικαιοσύνης. Σημειώνεται ότι αρχικά οι διατάξεις περί ΑΔΣ του νομοσχεδίου του έτους 1909 προέβλεπε ότι οι τέσσερις αρεοπαγίτες – μέλη του Συμβουλίου θα εκλέγονταν από την Ολομέλεια του Αρείου Πάγου, στη συνέχεια όμως έγινε αποδεκτή η πρόταση να κληρώνονται σε δημόσια συνεδρίαση ώστε να μην υπάρχει κανένας λόγος δυσπιστίας (βλ. και Εφημερίς Συζητήσεων της Βουλής σ. 646). [↑](#footnote-ref-41)
42. *Freddi*, Tensioni e conflitto della Magistratura, 1978, σ. 62. [↑](#footnote-ref-42)
43. Σε πολλές έννομες τάξεις, οι εξουσίες του Υπουργού Δικαιοσύνης θεωρούνται ως μια πραγματική ή ενδεχόμενη απειλή σε βάρος της δικαιοσύνης. Βλ. *Di Federico*, L’ indipendenza della magistartura in italia, Riv.trim.dir.proc.civ.1998, 120. [↑](#footnote-ref-43)
44. Για την υπερβολική ανάμιξη του Υπουργού Δικαιοσύνης στη διοίκηση της ελληνικής δικαιοσύνης, βλ. *Ανδρουλάκη*, Ζητήματα δικαστικής ανεξαρτησίας, ΘΠΔΔ 2018,321-322 και *Γιαννίδη*, ό.π., σ. 79-80. Στην περίοδο της δικτατορίας του Γεωργίου Μεταξά θεσπίσθηκε διάταξη (άρθρ. 7 α.ν. 1886/1939), σύμφωνα με την οποία ο Γενικός Γραμματέας του Υπουργείου Δικαιοσύνης διοριζόταν εισηγητής του ΑΔΣ, ο οποίος συμμετείχε στις συνεδριάσεις και στις διασκέψεις του χωρίς δικαίωμα ψήφου. Τη διάταξη αυτή έκρινε ως αντισυνταγματική ο Εισαγγελέας του Αρείου Πάγου Γιδόπουλος με πρότασή του προς το Συμβούλιο, σε αντίθεση με την Ολομέλεια του ΑΔΣ, στην οποία προσέφυγε ο Υπουργός Δικαιοσύνης, που με την υπ’ αρ. 2/1939 απόφασή της δέχθηκε τη συνταγματικότητα της διατάξεως (Δικαστική 1939.581επ., Θέμις 1939.739επ.).

    [↑](#footnote-ref-44)
45. Βλ. *Κλαμαρή*, Η ανεξαρτησία της δικαιοδοτικής λειτουργίας έναντι επεμβάσεων της εκτελεστικής και της νομοθετικής λειτουργίας, ΕλλΔνη 1986,25-26, *Ματθία*, Η ανάμιξη της διοικήσεως στα εσωτερικά δικαστικά πράγματα ως αίτιο της αναποτελεσματικότητας της δικαιοσύνης, σε τόμο: Αποτελεσματική Δικαιοσύνη, 2002, σ. 31επ.. [↑](#footnote-ref-45)
46. Βλ. *Καρρά*, Ποινικό Δικονομικό Δίκαιο, 2024, σ. 179 και πρακτικό αρ. 8 της Εταιρείας Δικαστικών Μελετών, ΝοΒ 1989.215-216, . [↑](#footnote-ref-46)
47. Βλ. γνώμη CDL-AD (1998)009 της Επιτροπής της Βενετίας αναφορικά με συνταγματικές μεταρρυθμίσεις της Αλβανίας, §16, κατά την οποία ο υπουργός δικαιοσύνης δεν μπορεί να συμμετέχει στο ΑΔΣ ούτε να εμπλέκεται στις αποφάσεις που αφορούν τις μεταθέσεις και να προβαίνει σε πειθαρχικά μέτρα σε βάρος των δικαστών. [↑](#footnote-ref-47)
48. *Pizzorusso*, Politica e giustizia in Italia dal dopoguerra ai nostri giorni, Questione Giustizia 2002,791επ.. [↑](#footnote-ref-48)
49. *Τσάτσος*, ό.π., σ. 567, *Παπαδημητρίου*, Συνταγματικές Μελέτες, τ. Ι, 2007, σ. 433, υποσ. 10, *Βαλμαντώνης*, Εσωτερική δικαστική ανεξαρτησία και αυτοδιοίκηση της δικαιοσύνης, ΕΦΑΠΟΛΔ 2016.810. [↑](#footnote-ref-49)
50. *Πικραμένος*, Η Λογοδοσία των Δικαστών στη Δημοκρατία, 2022, σ. 347-348. [↑](#footnote-ref-50)
51. Mε το άρθρο. 27 του N. 5123/2024, τροποποιήθηκε το άρθρο 59§3 του Ν. 4938/2022 και εισήχθη ρύθμιση που προβλέπει τη διατύπωση γνώμης για την επιλογή των Προέδρων και των Αντιπροέδρων του Συμβουλίου της Επικρατείας, του Αρείου Πάγου και του Ελεγκτικού Συνεδρίου, καθώς και του Εισαγγελέα του Αρείου Πάγου από τις Ολομέλειες των Ανωτάτων Δικαστηρίων, κατόπιν σχετικής μυστικής ψηφοφορίας μεταξύ των μελών τους. Η παρεχόμενη γνώμη του δικαστικού σώματος έχει μόνο κατευθυντήριο χαρακτήρα, χωρίς, όμως, να δεσμεύει το Υπουργικό Συμβούλιο κατά τη διατύπωση της πρότασής του. Βλ. *Καραμπατζό/Σαραβάκο*, Η έκθεση της Ευρωπαϊκής Επιτροπής για τη δικαιοσύνη, SyntagmaWatch.gr (25.7.2024). [↑](#footnote-ref-51)
52. Ως μειονέκτημα της λύσης αυτής, θεωρείται ο κίνδυνος εμφάνισης φαινομένων ψηφοθηρίας και διχαστικών τάσεων στο εσωτερικό του δικαστικού σώματος καθώς και η μετατροπή των δικαστικών ομάδων σε κέντρα εξουσιών με σκοπό την τοποθέτηση των δικαστών σε περιζήτητες θέσεις. Βλ. *Χρυσόγονο*, ό.π., Δ 2009,7, *Patrono*, L’ indipendenza della magistratura in Europa: Un quadro comparato, DPCE 2010,1623, *Volpi*, ό.π., Dir. pubbl. comp. eur. 2009,962. Σημειώνεται ότι η εκ των προτέρων επίγνωση των μειονεκτημάτων ενός μοντέλου δίνει τη δυνατότητα ρύθμισης ή περιορισμών των αρνητικών του σημείων. [↑](#footnote-ref-52)
53. Βλ. άρθρο 2-3 της Παγκόσμιας Χάρτας του δικαστή. Πρβλ. επίσης *Ανδρουλάκη*, ό.π., ΘΠΔΔ 2018,322. [↑](#footnote-ref-53)
54. Παρεμφερής είναι και η γνώμη CDL-AD (2010)003 της Επιτροπής της Βενετίας αναφορικά με το δικαστικό σύστημα της Ουκρανίας, που θεωρεί ότι είναι πολύ πολύπλοκο, καθόσον εμπλέκονται πολλοί φορείς διοίκησης και προτείνει την απλοποίηση της δομής του, προκειμένου να γίνει αποτελεσματικό (§122). [↑](#footnote-ref-54)
55. *Guarneri/Pederzoli*, Il sistema giudiziario, 2017, σ. 156, *Garoupa/Ginsburg*, Judicial Reputation: A Comparative Theory, 2015.. [↑](#footnote-ref-55)
56. *Τσούκας*, Το «ερώτημα» του Υπουργού Δικαιοσύνης και η έναντι της Διοικήσεως ανεξαρτησία των δικαστικών λειτουργών, ΝοΒ 2019, 1366, *Καρράς*, ό.π., σ. 180. [↑](#footnote-ref-56)
57. Ως προς την επιβολή πειθαρχικών διώξεων σε δικαστές λόγω μη συμμόρφωσης με αποφάσεις της Ολομέλειας του Αρείου Πάγου, βλ. *Κονταξή/Σταϊκούρα*, Η ανεξαρτησία της δικαιοδοτικής κρίσης του δικαστή, ΠοινΔικ 2019, 1025, *Μανωλεδάκη*, Αποφάσεις Ολομέλειας Αρείου Πάγου και πειθαρχικός έλεγχος του δικαστή, ΠοινΔικ 2009, 3. [↑](#footnote-ref-57)
58. *Guarneri/Pederzoli*, La magistratura nelle democrazie contemporanee, 2002,138. Βλ. και  *Βαλμαντώνη*, Διαβάζοντας τα ιταλικά δικονομικά περιοδικά γνωρίζεις ένα νομικό πολιτισμό, Δ 2009, 1209. [↑](#footnote-ref-58)
59. *Chiarloni,* Riforma dell’ ordinamento giudiziario, efficienza nell’ amministrazione della giustizia, indipendenza della magistratura σε Studi di diritto processuale civile in onore di Giuseppe Tarzia, ΙΙΙ, 2005, σ. 2626. [↑](#footnote-ref-59)
60. Σύμφωνα με τον *Ανδρουλάκη*, ό.π., ΘΠΔΔ 2018,321 προβληματισμό προκαλεί το γεγονός ότι η εξέλιξη μεγάλου αριθμού (το οποίο ανέρχεται σε 34) δικαστικών λειτουργών εξαρτάται από το Υπουργικό Συμβούλιο, ενώ κατά τον *Αποστολάκη*, Απειλείται η δικαστική ανεξαρτησία;, ΘΠΔΔ 2018.317, το υπουργικό συμβούλιο εμπλέκεται στο όχι ευκαταφρόνητο ποσοστό του 15% περίπου των μελών του Αρείου Πάγου, που με τη σειρά τους μπορούν αναμφίβολα να ασκήσουν επιρροή στους ιεραρχικά κατώτερους. Πρβλ. επίσης *Τσούκα*, Πρώτες σκέψεις για την ιστοριογραφία της Ελληνικής Δικαιοσύνης (1910-2020), ΕλλΔνη 2022, 625. [↑](#footnote-ref-60)
61. *Maranin*i, Πρόλογος σε *Marovelli*, Indipendenza e l’ autonomia della magistratura italiana dal 1848 al 1923, 1967, σ. VI και VII. [↑](#footnote-ref-61)